KOMISIJOS SPRENDIMAS
2008 m. gegužės 26 d.
dėl Bendrijos finansinės paramos kovos su snukio ir nagų liga Kipre 2007 m. priemonių išlaidoms padengti
(pranešta dokumentu Nr. C(2008) 1974)
(Tekstas autentiškas tik graikų kalba)
(2008/414/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 11 straipsnio 4 dalį,
kadangi:
(1)
2007 m. Kipre kilo snukio ir nagų ligos protrūkis. Šios ligos atsiradimas kelia rimtą pavojų Bendrijos gyvulių populiacijai.
(2)
Siekdama užkirsti kelią ligos plitimui ir padėti ją kuo skubiau likviduoti, Bendrija turėtų finansiškai prisidėti prie reikalavimus atitinkančių valstybės narės išlaidų, patirtų taikant kovos su šia liga priemones, padengimo, kaip nustatyta Sprendime 90/424/EEB.
(3)
Bendrijos finansinė parama kovos su snukio ir nagų liga priemonių išlaidoms padengti skiriama vadovaujantis 2005 m. vasario 28 d. Komisijos reglamente (EB) Nr. 349/2005, nustatančiame Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (2), išdėstytomis taisyklėmis.
(4)
2008 m. sausio 7 d. Kipras pateikė paskutinį apytikrį išlaidų, patirtų likviduojant ligą, vertinimą.
(5)
Kipro valdžios institucijos visiškai įvykdė techninius ir administracinius reikalavimus, nustatytus Sprendimo 90/424/EEB 11 straipsnio 2 dalyje ir Reglamento (EB) Nr. 349/2005 6 straipsnyje.
(6)
Bendrijos finansinė parama išmokama tik tuo atveju, jeigu planuota veikla buvo tikrai įgyvendinta, o valstybės institucijos per nustatytus terminus pateikia visą būtiną informaciją.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama
1. Bendrijos finansinė parama gali būti skirta Kipro išlaidoms, kurias ši valstybė narė patyrė imdamasi Sprendimo 90/424/EEB 11 straipsnio 4 dalies a punkto i-iv įtraukose ir b punkte nurodytų priemonių kovai su snukio ir nagų liga 2007 m., padengti.
2. Bendrijos skiriama finansinė parama sudaro 60 % Bendrijos finansinės paramos reikalavimus atitinkančių išlaidų, nurodytų 1 dalyje. Parama išmokama vadovaujantis Reglamente (EB) Nr. 349/2005 nustatytomis sąlygomis.
2 straipsnis
Mokėjimo tvarka
Pirmoji 185 000 EUR dalis išmokama kaip Bendrijos finansinės paramos, numatytos 1 straipsnyje, dalis.
3 straipsnis
Adresatas
Šis sprendimas skirtas Kipro Respublikai.
Priimta Briuselyje, 2008 m. gegužės 26 d.